ANC distansieer hom van Jeugliga se oorloguitsprakeArgieffoto “Die ANC doen ŉ beroep op al sy lede en ondersteuners om hulle te weerhou van opruiende taalgebruik wat ons nasie se pogings om politieke verdraagsaamheid te behou en te bevorder ondermyn,” het Zizi Kodwa, woordvoerder van die ANC, gesê. Volgens Kodwa het Maine gesê “as die EFF wil veg, sal hulle ŉ oorlog kry”. Dit is nie die eerste keer wat Maine daarvan beskuldig word dat hy oorlogsvure aanblaas nie. Sy vorige oorlogsverklaring het ook gevolg ná uitsprake deur die EFF dat hulle die ANC-regering “deur die loop van ŉ geweer sal verwyder”. Die EFF het ook sy ondersteuners aangemoedig om eerder die ANC-kantore as skole af te brand. “Oorlogspraatjies is die teenoorgestelde van die soort samelewing wat ons probeer bou, ongeag van wie dit kom,” het Kodwa gesê. Hy het gesê die ANC asook ander lede van die parlement het die verantwoordelikheid om waardigheid en ordelikheid in die parlement te herstel. Dit sluit in, het hy gesê, dat die parlement gekenmerk word deur politieke verdraagsaamheid.